b'\n_START_ARTICLE_\nVaasan valtaus\n_START_SECTION_\nVen\xc3\xa4l\xc3\xa4iset joukot Vaasassa\n_START_PARAGRAPH_\nEnsimm\xc3\xa4isen maailmansodan aikana Pohjanlahden rannikolle sijoitettiin Saksan maihinnousun varalta runsaasti ven\xc3\xa4l\xc3\xa4isi\xc3\xa4 joukkoja, joiden keskuspaikkoina toimivat Vaasa ja Oulu. Syyskuun 1917 j\xc3\xa4lkeen niiden lukum\xc3\xa4\xc3\xa4r\xc3\xa4 laski niin, ett\xc3\xa4 tammikuun lopussa syksyn 21\xc2\xa0000 miehest\xc3\xa4 oli j\xc3\xa4ljell\xc3\xa4 en\xc3\xa4\xc3\xa4 noin 7\xc2\xa0500. Vaasassa oli tuolloin 1\xc2\xa0500\xe2\x80\x932\xc2\xa0000 sotilasta, joista kuitenkin vain parisataa oli taistelukuntoisia. Suurimman osan varuskunnasta muodostivat ukrainalaiset jalkav\xc3\xa4kisotilaat, joilla oli Ven\xc3\xa4j\xc3\xa4ll\xc3\xa4 my\xc3\xb6s omia itsen\xc3\xa4istymispyrkimyksi\xc3\xa4, eiv\xc3\xa4tk\xc3\xa4 he siksi olleet innokkaita taistelemaan maan etujen puolesta. Loput kannattivat bol\xc5\xa1evikkeja tai odottivat ainoastaan kev\xc3\xa4\xc3\xa4n aikana luvassa olevaa kotiuttamista. Jalkav\xc3\xa4en yksik\xc3\xb6iden lis\xc3\xa4ksi kaupunkiin oli sijoitettu rannikkotykist\xc3\xb6\xc3\xa4, It\xc3\xa4meren laivaston merisotilaita sek\xc3\xa4 erilaisia tiedustelu-, viesti- ja vakoiluosastoja. Sotilaita oli kuudella eri kasarmilla, jotka keskustan lis\xc3\xa4ksi sijaitsivat Palosaaressa ja Vaskiluodossa. Varuskunnan p\xc3\xa4\xc3\xa4joukko oli majoitettu Aleksanterintorin laidalle vanhaan kasarmiin, jonka lis\xc3\xa4ksi merisotilaita oli Rantakadun kasarmilla sek\xc3\xa4 Raastuvankadun kansakoululla._NEWLINE_Vapaussotakirjallisuus on v\xc3\xa4itt\xc3\xa4nyt ven\xc3\xa4l\xc3\xa4issotilaiden syyllistyneen Vaasassakin laajasti erilaisiin v\xc3\xa4kivaltaisuuksiin ja ry\xc3\xb6st\xc3\xb6ihin, mutta todellisuudessa kyse oli vain joidenkin yksitt\xc3\xa4isen sotilaiden toimista. Muutoinkin varuskunta pysyi levottoman syksyn 1917 aikana puolueettomana ja keskittyi vain sille m\xc3\xa4\xc3\xa4r\xc3\xa4ttyihin sotilaallisiin teht\xc3\xa4viin. Vaasassa toimi sotilaiden valitsema varuskuntakomitea, joka marraskuun yleislakon aikana teki yhteisty\xc3\xb6t\xc3\xa4 ty\xc3\xb6v\xc3\xa4enj\xc3\xa4rjest\xc3\xb6jen ja sosiaalidemokraattisen kunnallisj\xc3\xa4rjest\xc3\xb6n kanssa, mutta ty\xc3\xb6l\xc3\xa4isten johtaman miliisin ja suojeluskuntien v\xc3\xa4lisiss\xc3\xa4 yhteenotoissa se kuitenkin pysyi puolueettomana. Viel\xc3\xa4 17. tammikuuta pidetyss\xc3\xa4 kokouksessa varuskuntakomitea totesi, ettei se aio puuttua eri osapuolten v\xc3\xa4lisiin erimielisyyksiin. Vuoden 1917 lopusta l\xc3\xa4htien oli esiintynyt joitakin aseellisia yhteenottoja, mutta nekin johtuivat l\xc3\xa4hinn\xc3\xa4 suojeluskuntalaisten provosoinneista, joita Vaasassa toiminut suojeluskuntapiirin johto pyrki hillitsem\xc3\xa4\xc3\xa4n._NEWLINE_Ven\xc3\xa4l\xc3\xa4inen upseeristo puolestaan ei tunnustanut lokakuun vallankumouksen my\xc3\xb6t\xc3\xa4 valtaan noussutta bol\xc5\xa1evikkihallitusta, vaan teki yhteisty\xc3\xb6t\xc3\xa4 suojeluskuntia johtaneen eversti Paul von Gerichin kanssa. Ven\xc3\xa4l\xc3\xa4isten p\xc3\xa4\xc3\xa4llikk\xc3\xb6n\xc3\xa4 toiminut vara-amiraali Nikolai Podgurski tiedotti valkoisia yksik\xc3\xb6idens\xc3\xa4 tilasta, ja my\xc3\xb6s suurimmaksi osaksi upseerien perheenj\xc3\xa4senist\xc3\xa4 koostunut Vaasan ven\xc3\xa4l\xc3\xa4inen siviiliv\xc3\xa4est\xc3\xb6 tuki suojeluskuntalaisia avustamalla hy\xc3\xb6kk\xc3\xa4ysvalmisteluissa. Eversti von Gerichin mukaan ven\xc3\xa4l\xc3\xa4isten hoitama kaupungin puhelinlaitos oli jo joulukuun lopussa suojeluskuntalaisten halussa, ja salakuuntelun avulla he pysytyiv\xc3\xa4t seuraamaan vallankumouksellisten sotilaiden toimia. On pidetty mahdollisena, ett\xc3\xa4 Vaasassa olleet ven\xc3\xa4l\xc3\xa4iset komentajat olisivat tehneet suomalaisten valkoisten kanssa salaisen sopimuksen antautumisesta aseistariisunnan yhteydess\xc3\xa4, mutta t\xc3\xa4t\xc3\xa4 ei ole voitu osoittaa.\n_START_SECTION_\nSuojeluskuntien toiminta\n_START_PARAGRAPH_\nKun Pohjanmaan suojeluskuntalaiset olivat syksyn 1917 aikana saaneet salakuljetettuja aseita Saksasta, alettiin usealla paikkakunnalla kokoamaan suojeluskuntaosastoja. J\xc3\xa4senten m\xc3\xa4\xc3\xa4r\xc3\xa4 kasvoi pelk\xc3\xa4st\xc3\xa4\xc3\xa4n Etel\xc3\xa4-Pohjanmaalla 11\xc2\xa0500 mieheen, joten sis\xc3\xa4llissodan k\xc3\xa4ynnistyess\xc3\xa4 suojeluskuntalaisilla oli jo miesylivoima ven\xc3\xa4l\xc3\xa4isiin n\xc3\xa4hden. Aseiden avulla suojeluskuntalaiset pystyiv\xc3\xa4t my\xc3\xb6s ensimm\xc3\xa4ist\xc3\xa4 kertaa haastamaan ven\xc3\xa4l\xc3\xa4isi\xc3\xa4, ja joulukuun aikana Vaasan seudulla tapahtuikin useita v\xc3\xa4likohtauksia. Osa ven\xc3\xa4l\xc3\xa4isist\xc3\xa4 upseereista kuitenkin toimi yhteisty\xc3\xb6ss\xc3\xa4 suojeluskuntajohdon kanssa. Syksyll\xc3\xa4 1917 Vaasan ven\xc3\xa4l\xc3\xa4isen sotav\xc3\xa4en p\xc3\xa4\xc3\xa4llyst\xc3\xb6 hyv\xc3\xa4ksyi suojeluskuntien j\xc3\xa4rjest\xc3\xa4ytymisen, ja my\xc3\xb6s harjoitukset tapahtuivat ven\xc3\xa4l\xc3\xa4isten suostumuksella, koska upseeristo piti niit\xc3\xa4 ensisijaisesti vallankumouksellisten sosialistien vastavoimana. Vaasan ymp\xc3\xa4rist\xc3\xb6kunnissa ven\xc3\xa4l\xc3\xa4iset upseerit jopa kouluttivat suojeluskuntalaisia._NEWLINE_Kun senaatin puheenjohtaja P. E. Svinhufvud nimitti kenraali C. G. E. Mannerheimin sotilaskomitean puheenjohtajaksi 15. tammikuuta, m\xc3\xa4\xc3\xa4r\xc3\xa4si h\xc3\xa4n samalla Mannerheimin perustamaan kaksi puolisotilaallista yksikk\xc3\xb6\xc3\xa4 suojeluskuntien vahvimmalla tukialueella Etel\xc3\xa4-Pohjanmaalla. Seutu oli joulukuussa valikoitunut valkoisten toiminnan keskukseksi hyvien kulkuyhteyksien sek\xc3\xa4 alueen heikon ty\xc3\xb6v\xc3\xa4enliikkeen vuoksi. Valkoisen armeijan ylip\xc3\xa4\xc3\xa4llik\xc3\xb6ksi nimitetty Mannerheimin saapui Vaasaan 19. tammikuuta ja perusti esikuntansa Vaasan l\xc3\xa4\xc3\xa4nin maaherran Teodor Heikelin asuntoon. Mannerheimin alkuper\xc3\xa4isen\xc3\xa4 tarkoituksena oli evakuoida ven\xc3\xa4l\xc3\xa4iset joukot rauhanomaisesti, mutta 25. tammikuuta h\xc3\xa4n muutti suunnitelmaansa kuultuaan Karjalassa puhjenneista suojeluskuntien ja punakaartien v\xc3\xa4lisist\xc3\xa4 yhteenotoista. Mannerheim p\xc3\xa4\xc3\xa4tti nyt luoda Etel\xc3\xa4-Pohjanmaalle valkoisen armeijan tukialueen riisumalla ven\xc3\xa4l\xc3\xa4iset varuskunnat aseista. Hy\xc3\xb6kk\xc3\xa4yksen ajankohdaksi h\xc3\xa4n m\xc3\xa4\xc3\xa4r\xc3\xa4si 27.\xe2\x80\x9328. tammikuuta. Mannerheim antoi Vaasan valtauksen esikuntap\xc3\xa4\xc3\xa4llikk\xc3\xb6ns\xc3\xa4, eversti Martin Wetzerin hoidettavaksi, ja siirsi turvallisuussyist\xc3\xa4 viime hetkell\xc3\xa4 oman esikuntansa Ylih\xc3\xa4rm\xc3\xa4\xc3\xa4n, mist\xc3\xa4 k\xc3\xa4sin h\xc3\xa4n johti koko Pohjanmaan operaatiota. Ven\xc3\xa4l\xc3\xa4iset upseerit olivat tietoisia tulevasta hy\xc3\xb6kk\xc3\xa4yksest\xc3\xa4, sill\xc3\xa4 Wetzer oli jo ennen valtauksen k\xc3\xa4ynnistymist\xc3\xa4 neuvotellut ven\xc3\xa4l\xc3\xa4isen everstin kanssa Mannerheimin aikeista. Vaasassa oli jo syksyst\xc3\xa4 l\xc3\xa4htien toiminut my\xc3\xb6s ty\xc3\xb6v\xc3\xa4en j\xc3\xa4rjestyskaarti, mutta se ei vallankumouksen k\xc3\xa4ynnistyess\xc3\xa4 uudelleenorganisoitunut punakaartiksi, ja n\xc3\xa4in kaupungissa v\xc3\xa4ltyttiin valkoisten ja punaisten v\xc3\xa4lisilt\xc3\xa4 yhteenotoilta._NEWLINE_Wetzerin k\xc3\xa4ytt\xc3\xb6\xc3\xb6n osoitettiin Vaasan, Mustasaaren, Koivulahden, Maksamaan, V\xc3\xb6yrin, Oravaisten ja Laihian suojeluskunnat, joita oli yhteens\xc3\xa4 26. Ne k\xc3\xa4sittiv\xc3\xa4t noin 1\xc2\xa0680 miest\xc3\xa4, joilla oli k\xc3\xa4yt\xc3\xb6ss\xc3\xa4\xc3\xa4n seitsem\xc3\xa4n konekiv\xc3\xa4\xc3\xa4ri\xc3\xa4.\n_START_SECTION_\nKasarmien valtaus\n_START_PARAGRAPH_\nHy\xc3\xb6kk\xc3\xa4ys alkoi Laihiaa lukuun ottamatta kaikkialla Pohjanmaalla 28. tammikuuta kello 3 aamuy\xc3\xb6ll\xc3\xa4. Laihialla sijaitseva Hulmin varuskunta oli tarkoitus vallata jo edellisen\xc3\xa4 iltana, jotta sielt\xc3\xa4 saatuja aseita voitaisiin k\xc3\xa4ytt\xc3\xa4\xc3\xa4 Vaasan valtauksessa. Hulmiin tehty hy\xc3\xb6kk\xc3\xa4ys kuitenkin onnistui vasta toisella yrit\xc3\xa4m\xc3\xa4ll\xc3\xa4, eiv\xc3\xa4tk\xc3\xa4 siihen osallistuneet joukot ehtineet Vaasaan. Vaasassa aseistariisunnan alkaessa varuskunnan ven\xc3\xa4l\xc3\xa4isen p\xc3\xa4\xc3\xa4llyst\xc3\xb6n on kerrottu olleen juhlimassa hotelli Ernstiss\xc3\xa4, eiv\xc3\xa4tk\xc3\xa4 he osallistuneet kasarmien puolustamiseen._NEWLINE_Eversti Wetzer jakoi miehens\xc3\xa4 viiteen kolonnaan. Everstiluutnantti Waldemar Appelgrenin komentama Sep\xc3\xa4nkyl\xc3\xa4n kolonna (700 miest\xc3\xa4) saapuisi kaupunkiin id\xc3\xa4st\xc3\xa4 ja luutnantti Gustaf Schaumanin komentama Vanhan Vaasan kolonna (450 miest\xc3\xa4) kaakosta, ja ne piiritt\xc3\xa4isiv\xc3\xa4t keskustan kasarmialueen kahdelta suunnalta. Luutnantti Emil Bruunin komentama Gerbyn kolonna (180 miest\xc3\xa4) saapuisi pohjoisesta valtaamaan Palosaaren kasarmit ja j\xc3\xa4\xc3\xa4k\xc3\xa4riv\xc3\xa4nrikki Oskar Peltokankaan komentama Sundomin kolonna (150 miest\xc3\xa4) tulisi etel\xc3\xa4st\xc3\xa4 merenj\xc3\xa4\xc3\xa4n yli valtaamaan Vaskiluodon tykist\xc3\xb6kasarmit. Luutnantti Wolter Asplundin komentama Vaasan suojeluskunta miehitt\xc3\xa4isi radioaseman, puhelinkeskuksen ja varikon sek\xc3\xa4 katkaisisi viestiyhteydet ulos kaupungista. Sep\xc3\xa4nkyl\xc3\xa4n kolonnasta siirrett\xc3\xa4isiin t\xc3\xa4ydennysmiehi\xc3\xa4 Gerbyn kolonnan avuksi.\n_START_SECTION_\nPalosaaren kasarmit\n_START_PARAGRAPH_\nPalosaaressa olleet kaksi kasarmia antautuivat molemmat lyhyen piirityksen j\xc3\xa4lkeen. Ainoastaan toisen kasarmin sotilaat yrittiv\xc3\xa4t puolustautua, mutta hekin ampuivat tahallisesti suojeluskuntalaisten yli tai t\xc3\xa4ht\xc3\xa4siv\xc3\xa4t ainoastaan l\xc3\xa4helle tarkoituksenaan pelottaa hy\xc3\xb6kk\xc3\xa4\xc3\xa4j\xc3\xa4t per\xc3\xa4\xc3\xa4ntym\xc3\xa4\xc3\xa4n. Ven\xc3\xa4l\xc3\xa4iset ampuivat kasarmin ikkunoista ilmeisesti jopa kahdeksalla konekiv\xc3\xa4\xc3\xa4rill\xc3\xa4, mutta yli 400 miest\xc3\xa4 k\xc3\xa4sitt\xc3\xa4neest\xc3\xa4 suojeluskuntalaisten joukosta ainoastaan kaksi haavoittui. Heist\xc3\xa4 toinen oli joukkoa komentanut luutnantti Bruun, joka kuoli haavoihinsa my\xc3\xb6hemmin huhtikuussa. Bruunin haavoituttua komennon otti j\xc3\xa4\xc3\xa4k\xc3\xa4ri Arthur Stenholm. Tulituksessa kuoli my\xc3\xb6s kolme l\xc3\xa4hitaloissa asunutta siviili\xc3\xa4, joista yksi oli i\xc3\xa4k\xc3\xa4s leski ja toinen kahdeksanvuotias poika. Ven\xc3\xa4l\xc3\xa4isten neuvottelijan mukaan he olisivat antautuneet kokonaan ilman vastarintaa, mik\xc3\xa4li suojeluskuntalaiset olisivat etuk\xc3\xa4teen tiedottaneet aikomuksistaan. Kasarmin p\xc3\xa4\xc3\xa4llikk\xc3\xb6n\xc3\xa4 toiminut upseeri ei ollut valtauksen aikana lainkaan paikalla, vaan pysytteli l\xc3\xa4hell\xc3\xa4 sijainneessa yksityiskodissaan.\n_START_SECTION_\nVaskiluodon tykist\xc3\xb6kasarmit\n_START_PARAGRAPH_\nVaskiluodossa sijainneita tykist\xc3\xb6kasarmeja piiritti yhteens\xc3\xa4 300\xe2\x80\x93400 miest\xc3\xa4. Suojeluskuntalaiset olivat edellisen\xc3\xa4 p\xc3\xa4iv\xc3\xa4n\xc3\xa4 tehneet alueella tiedusteluja ven\xc3\xa4l\xc3\xa4isen vartiomiehen mitenk\xc3\xa4\xc3\xa4n sit\xc3\xa4 est\xc3\xa4m\xc3\xa4tt\xc3\xa4. Seuraavana y\xc3\xb6n\xc3\xa4 tehty hy\xc3\xb6kk\xc3\xa4ys j\xc3\xa4\xc3\xa4tyneen merenlahden yli onnistui helposti, koska ven\xc3\xa4l\xc3\xa4isill\xc3\xa4 ei ollut mink\xc3\xa4\xc3\xa4nlaista vartiointia. Puolustuksellisesti edullisen sijainnin johdosta hy\xc3\xb6kk\xc3\xa4\xc3\xa4j\xc3\xa4t olisi ollut helppo pys\xc3\xa4ytt\xc3\xa4\xc3\xa4 esimerkiksi konekiv\xc3\xa4\xc3\xa4ritulella. Ensimm\xc3\xa4iseen kasarmiin eli Ekmanin huvilalle majoittuneet sotilaat antautuivat ilman vastarintaa kun valtausta johtanut Peltokangas ampui ulkona yhden varoituslaukauksen. Toisenkaan kasarmin miehist\xc3\xb6 ei halunnut taistella, mutta he eiv\xc3\xa4t kuitenkaan olleet valmiita luovuttamaan aseitaan, mink\xc3\xa4 vuoksi komppanianp\xc3\xa4\xc3\xa4llikk\xc3\xb6 Ernst August Mitts meni ven\xc3\xa4j\xc3\xa4nkielentaitoisen juristin Erik Dahlstr\xc3\xb6min kanssa neuvottelemaan sis\xc3\xa4lle rakennukseen. Mitts k\xc3\xa4ski miehi\xc3\xa4\xc3\xa4n avaamaan tulen, mik\xc3\xa4li h\xc3\xa4n antaa merkin pistoolinlaukauksella. Pian paikalle ratsasti Peltokangas, jonka pistooli laukesi ilmeisesti vahingossa h\xc3\xa4nen juostessaan sis\xc3\xa4lle rakennukseen. Suojeluskuntalaiset luulivat t\xc3\xa4m\xc3\xa4n olevan sovittu merkki, ja aloittivat tulituksen, vaikka neuvottelijat olivat viel\xc3\xa4 sis\xc3\xa4ll\xc3\xa4. Lopulta my\xc3\xb6s toisen kasarmin sotilaat antautuivat ilman vastarintaa, mutta eiv\xc3\xa4t ymm\xc3\xa4rt\xc3\xa4neet, miksi suojeluskuntalaiset aloittivat uhreja vaatineen tulituksen.\n_START_SECTION_\nRantakadun kasarmi\n_START_PARAGRAPH_\nKeskustassa sijainneen Rantakatu 16:n kasarmin valtauksen alkaessa er\xc3\xa4\xc3\xa4n suojeluskuntalaisen pistooli laukesi vahingossa, mink\xc3\xa4 j\xc3\xa4lkeen p\xc3\xa4\xc3\xa4llikk\xc3\xb6n\xc3\xa4 toiminut j\xc3\xa4\xc3\xa4k\xc3\xa4ri Max Jurvelius antoi m\xc3\xa4\xc3\xa4r\xc3\xa4yksen tulittaa esikunnan ja matruusien majoitustiloja. Unessa yll\xc3\xa4tetyt merisotilaat l\xc3\xa4hettiv\xc3\xa4t lyhyen laukaustenvaihdon j\xc3\xa4lkeen kaksi kiv\xc3\xa4\xc3\xa4reill\xc3\xa4 aseistettua neuvottelijaa. Arkkitehti J. E. Bruun yritti ottaa toiselta matruusilta kiv\xc3\xa4\xc3\xa4rin pois, jolloin t\xc3\xa4m\xc3\xa4 ampui Bruunia kohti ja haavoitti h\xc3\xa4nt\xc3\xa4 k\xc3\xa4teen. T\xc3\xa4m\xc3\xa4n j\xc3\xa4lkeen molemmat neuvottelijat ammuttiin ja loput ven\xc3\xa4l\xc3\xa4iset antautuivat ehdoitta.\n_START_SECTION_\nRaastuvankadun kansakoulu\n_START_PARAGRAPH_\nSuurin kahakka n\xc3\xa4htiin Raastuvankadun kansakoululla, jota piiritti 460 miehen vahvuinen suojeluskuntaosasto. Hy\xc3\xb6kk\xc3\xa4yksen alkaessa kouluun heitettiin k\xc3\xa4sikranaatteja, mink\xc3\xa4 j\xc3\xa4lkeen sis\xc3\xa4ll\xc3\xa4 olleille merisotilaille annettiin antautumiskehotus. Siihen kuitenkin vastattiin tulituksella, ja kiivaan laukaustenvaihdon aikana kolme matruusia kaatui ja ainakin kymmenen haavoittui. Suojeluskuntaan kuuluneen rautatievirkamies Carl Magnus Brucen mukaan neuvottelijat ilmestyiv\xc3\xa4t merikasarmista lopulta puoli kymmenelt\xc3\xa4 ehdottaen ett\xc3\xa4 he matkustaisivat pois ensimm\xc3\xa4isell\xc3\xa4 Vaasasta l\xc3\xa4htev\xc3\xa4ll\xc3\xa4 junalla. Siihen ei kuitenkaan suostuttu, koska ven\xc3\xa4l\xc3\xa4iset halusivat my\xc3\xb6s pit\xc3\xa4\xc3\xa4 kaikki aseensa. Suojeluskuntalaisia komentaneen everstiluutnantti Appelgrenin kertomus tapahtumista on kuitenkin erilainen. H\xc3\xa4nen mukaansa tulitus kesti kolme tuntia, kunnes kello 7 aikoihin ven\xc3\xa4l\xc3\xa4iset l\xc3\xa4hettiv\xc3\xa4t neuvottelijoita, ja antautuminen tapahtui jo tuntia my\xc3\xb6hemmin. Yksi suojeluskuntalainen kuoli ylitt\xc3\xa4ess\xc3\xa4\xc3\xa4n Raastuvankatua kesken ammuskelun ja er\xc3\xa4s Pitk\xc3\xa4ll\xc3\xa4kadulla asunut siviili kuoli kansakoululta ammuttuun harhaluotiin.\n_START_SECTION_\nAleksanterintori\n_START_PARAGRAPH_\nAleksanterintorin laidalla piiritettiin samaan aikaan varuskunnan 500\xe2\x80\x93600 miehen vahvuista jalka- ja ratsuv\xc3\xa4est\xc3\xa4 koostunutta p\xc3\xa4\xc3\xa4joukkoa. Kasarmialue oli saarrettu jo aamuy\xc3\xb6ll\xc3\xa4, mutta everstiluutnantti Appelgren p\xc3\xa4\xc3\xa4tti suuria tappioita pel\xc3\xa4ten olla hy\xc3\xb6kk\xc3\xa4\xc3\xa4m\xc3\xa4tt\xc3\xa4. Paikalle saapuneen eversti Wetzerin mukaan vastarintaa ei kuitenkaan ollut odotettavissa, koska h\xc3\xa4n tiesi upseereiden todenn\xc3\xa4k\xc3\xb6isesti poistuneen kasarmeilta. Vallankumouksellisista merisotilaista poiketen jalkav\xc3\xa4en sotilaat eiv\xc3\xa4t pyrkineetk\xc3\xa4\xc3\xa4n puolustautumaan, vaan l\xc3\xa4hettiv\xc3\xa4t kello 8 aikaan neuvottelijoita suojeluskunnan esikuntaan Koulukatu 25:een. Sodan j\xc3\xa4lkeen julkaistun Vaasan suojeluskuntapiirin Vasabygdens insats i frihetskriget -nimisen teoksen mukaan Wetzer katkaisi neuvottelut ollessaan tyytym\xc3\xa4t\xc3\xb6n ven\xc3\xa4l\xc3\xa4isten asenteeseen ja antoi uhkavaatimuksen, jossa heit\xc3\xa4 kehotettiin antautumaan kello 14 menness\xc3\xa4. Vaatimusta tehostettiin tuomalla kasarmin edustalle Vaskiluodosta kaksi tykki\xc3\xa4. Ne olivat kuitenkin vaarattomia, sill\xc3\xa4 tykeiss\xc3\xa4 ei ollut lukkoja, eik\xc3\xa4 valkoisilla my\xc3\xb6sk\xc3\xa4\xc3\xa4n ollut niihin ammuksia._NEWLINE_P\xc3\xa4iv\xc3\xa4n aikana ven\xc3\xa4l\xc3\xa4isten asema huononi entisest\xc3\xa4\xc3\xa4n, kun piiritykseen saapui lis\xc3\xa4\xc3\xa4 suojeluskuntalaisia. Kello 13 alkoivat uudet neuvottelut, joihin ven\xc3\xa4l\xc3\xa4isilt\xc3\xa4 osallistui kuusi valtuutettua. Merisotilaiden kaksi edustajaa olivat rivimiehi\xc3\xa4, mutta jalkav\xc3\xa4en joukko-osastot l\xc3\xa4hettiv\xc3\xa4t upseereita. Kaupungintalolla k\xc3\xa4ydyt neuvottelut p\xc3\xa4\xc3\xa4ttyiv\xc3\xa4t kello 14.30, jolloin kaikki ven\xc3\xa4l\xc3\xa4isten valtuutetut allekirjoittivat sihteerin\xc3\xa4 toimineen Einar Hagmanin laatiman antautumissopimuksen. Sen mukaan koko Vaasan ven\xc3\xa4l\xc3\xa4inen varuskunta antautuu ja luovuttaa aseensa sek\xc3\xa4 ampumatarvikkeensa suojeluskunnalle. Miehist\xc3\xb6 internoitiin kasarmeille, mutta upseerit saivat asua yksityiskodeissaan sek\xc3\xa4 pit\xc3\xa4\xc3\xa4 revolverinsa ja miekkansa. Heill\xc3\xa4 oli my\xc3\xb6s oikeus liikkua vapaasti kaupungilla. Lis\xc3\xa4ksi antautumisesta oli tiedotettava kaikille Vaasan ja Sein\xc3\xa4joen pohjoispuolella oleville joukko-osastoille._NEWLINE_Suojeluskuntalaisten kannalta sopimus oli t\xc3\xa4rke\xc3\xa4, sill\xc3\xa4 he saivat kaikki ven\xc3\xa4l\xc3\xa4isten aseet ja ampumatarvikkeet, sek\xc3\xa4 my\xc3\xb6s kaikki muut varusteet, hevoset ja muonavarastot. Kirjallisena laadittua sopimusta ei kuitenkaan l\xc3\xb6ydy mist\xc3\xa4\xc3\xa4n arkistosta, vaan Vaasan virkaatekev\xc3\xa4n\xc3\xa4 pormestarina toimineen I. W. Hasselblattin v\xc3\xa4itet\xc3\xa4\xc3\xa4n hukanneen sen. Tutkija Lars Westerlundin mukaan sopimuksen ja sen kopioiden h\xc3\xa4vitt\xc3\xa4minen saattaa olla tahallista. Se viittaisi, ettei sopimus todellisuudessa ollut suojeluskuntalaisten kannalta yht\xc3\xa4 edullinen kuin on kerrottu, tai ett\xc3\xa4 he my\xc3\xb6hemmin rikkoivat sen ehtoja._NEWLINE_Kasarmien lis\xc3\xa4ksi suojeluskuntalaiset ottivat haltuunsa kaupungin puhelin- ja s\xc3\xa4hk\xc3\xb6keskukset, joiden vartiomiehet ammuttiin valtausten yhteydess\xc3\xa4. Palosaaren ja Hietalahden radioasemilla ei kohdattu lainkaan vastarintaa. Lyhyen ammuskelun j\xc3\xa4lkeen vallattiin my\xc3\xb6s Hietasaarenkadun tullikamari, jossa oli ollut pieni yksitt\xc3\xa4inen ven\xc3\xa4l\xc3\xa4isosasto.\n_START_SECTION_\nTappiot\n_START_PARAGRAPH_\nSuojeluskuntalaisia kaatui Vaasassa vain kaksi. Ven\xc3\xa4l\xc3\xa4isten tappiot olivat luultavasti 15\xe2\x80\x9319 miest\xc3\xa4, jotka olivat suurimmaksi osaksi valkoisten surmaamia vartiomiehi\xc3\xa4. Lis\xc3\xa4ksi ammuskeluissa kuoli nelj\xc3\xa4 siviili\xc3\xa4. Valkoiset saivat ven\xc3\xa4l\xc3\xa4isilt\xc3\xa4 sotasaaliiksi 2\xc2\xa0000 kiv\xc3\xa4\xc3\xa4ri\xc3\xa4, 15 konekiv\xc3\xa4\xc3\xa4ri\xc3\xa4 ja nelj\xc3\xa4 tykki\xc3\xa4.\n_START_SECTION_\nVen\xc3\xa4l\xc3\xa4isten toimet\n_START_PARAGRAPH_\nHelsingiss\xc3\xa4 toiminut It\xc3\xa4meren laivaston edustajisto Tsentrobalt oli pohtinut apujoukkojen l\xc3\xa4hett\xc3\xa4mist\xc3\xa4 jo ennen Vaasan valtausta, kun Etel\xc3\xa4-Pohjanmaan suojeluskuntalaiset olivat tehneet hy\xc3\xb6kk\xc3\xa4yksi\xc3\xa4 ven\xc3\xa4l\xc3\xa4isi\xc3\xa4 sotilaita vastaan. Senaatin puheenjohtaja P. E. Svinhufvud neuvotteli 24.\xe2\x80\x9325. tammikuuta v\xc3\xa4lisen\xc3\xa4 y\xc3\xb6n\xc3\xa4 esikuntalaiva S/S Kret\xc5\xa1etill\xc3\xa4 Tsentrobaltin kanssa, kun ven\xc3\xa4l\xc3\xa4iset merisotilaat olivat uhanneet l\xc3\xa4hett\xc3\xa4\xc3\xa4 miehi\xc3\xa4 Tampereelta Vaasaan. Lopulta joukkoja ei kuitenkaan l\xc3\xa4hetetty, vaikka Vaasan radioasemalla palvellut sotilas l\xc3\xa4hetti valtauksen k\xc3\xa4ynnistytty\xc3\xa4 Helsinkiin radioviestin ja pyysi apuvoimia. Anarkistien hallintaan siirtynyt Tsentrobalt m\xc3\xa4\xc3\xa4r\xc3\xa4si 8. helmikuuta risteilij\xc3\xa4 Bajanin purjehtimaan Vaasaan kukistamaan valkoisen senaatin ja vapauttamaan vangitut merisotilaat, mutta lopulta aluksen laivakomitea kielt\xc3\xa4ytyi teht\xc3\xa4v\xc3\xa4st\xc3\xa4 \xc3\xa4\xc3\xa4nestyksen j\xc3\xa4lkeen._NEWLINE_Pohjanlahden rannikkopuolustukseen p\xc3\xa4\xc3\xa4llikk\xc3\xb6n\xc3\xa4 toiminut vara-amiraali Podgurski puolestaan ryhtyi yhteisty\xc3\xb6h\xc3\xb6n valkoisten p\xc3\xa4\xc3\xa4majan kanssa. Helmikussa h\xc3\xa4n antoi selvityksen Pohjanlahden miinoituksista, jotta j\xc3\xa4\xc3\xa4k\xc3\xa4reit\xc3\xa4 Saksasta tuoneet alukset p\xc3\xa4\xc3\xa4sisiv\xc3\xa4t turvallisesti perille. My\xc3\xb6hemmin Podgurski toimi Vaasassa jonkinlaisena suojeluskunnan piiriesikunnan hyv\xc3\xa4ksym\xc3\xa4n\xc3\xa4 ven\xc3\xa4l\xc3\xa4isen\xc3\xa4 viranomaisena tittelill\xc3\xa4 \xe2\x80\x9dVen\xc3\xa4j\xc3\xa4n laivaston vanhempi p\xc3\xa4\xc3\xa4llikk\xc3\xb6 Vaasan kaupungissa\xe2\x80\x9d.\n_START_SECTION_\nValkoisen Suomen p\xc3\xa4\xc3\xa4kaupunki\n_START_PARAGRAPH_\nKun Mannerheim oli tehnyt p\xc3\xa4\xc3\xa4t\xc3\xb6ksen varuskuntien valtauksesta, p\xc3\xa4\xc3\xa4tti p\xc3\xa4\xc3\xa4ministeri Svinhufvud l\xc3\xa4hett\xc3\xa4\xc3\xa4 Pohjanmaalle nelj\xc3\xa4 senaattoria ty\xc3\xb6v\xc3\xa4en j\xc3\xa4rjestyskaartien vallankaappauksen varalta. Heid\xc3\xa4n teht\xc3\xa4v\xc3\xa4n\xc3\xa4\xc3\xa4n oli tarvittaessa muodostaa p\xc3\xa4\xc3\xa4t\xc3\xb6svaltainen hallitus. Senaattorit l\xc3\xa4htiv\xc3\xa4t Helsingist\xc3\xa4 jo tammikuun 26. p\xc3\xa4iv\xc3\xa4n iltana ja saapuivat kaksi p\xc3\xa4iv\xc3\xa4\xc3\xa4 my\xc3\xb6hemmin Vaasaan, jossa he perustivat niin sanotun Vaasan senaatin. Samalla Vaasasta tuli valkoisen Suomen p\xc3\xa4\xc3\xa4kaupunki, kunnes saksalaiset valtasivat Helsingin 13. huhtikuuta. Vaasassa alettiin my\xc3\xb6s kokoamaan Mannerheimin johtamaa valkoista armeijaa. Sen p\xc3\xa4\xc3\xa4maja toimi kuitenkin Sein\xc3\xa4joella.\n_START_SECTION_\nVaasan vankileiri\n_START_PARAGRAPH_\nAntautuneet ven\xc3\xa4l\xc3\xa4issotilaat suljettiin Vaasan kasarmeille perustetulle vankileirille. Helmikuun aikana kaupunkiin siirrettiin my\xc3\xb6s muualla Pohjanmaalla vangittuja niin, ett\xc3\xa4 kuun puoliv\xc3\xa4liss\xc3\xa4 Vaasan vankileirill\xc3\xa4 oli noin 2\xc2\xa0400 sotilasta. Lis\xc3\xa4ksi leirille sijoitettiin Vaasassa ja ymp\xc3\xa4rist\xc3\xb6kunnissa vangittuja ty\xc3\xb6v\xc3\xa4enj\xc3\xa4rjest\xc3\xb6jen j\xc3\xa4seni\xc3\xa4 sek\xc3\xa4 70 Kristiinankaupungin taistelun yhteydess\xc3\xa4 vangittua punakaartilaista. Ven\xc3\xa4l\xc3\xa4isupseerit saivat aluksi liikkua vapaasti kaupungilla ja asua edelleen omissa yksityiskodeissaan, mutta Vaasaan saapuneiden senaattoreiden ja paikallisen lehdist\xc3\xb6n painostuksen vuoksi Mannerheimin oli lopulta pakko siirt\xc3\xa4\xc3\xa4 my\xc3\xb6s heid\xc3\xa4t vankileirille. Ven\xc3\xa4l\xc3\xa4iset kotiutettiin kes\xc3\xa4kuun alkuun menness\xc3\xa4, jonka j\xc3\xa4lkeen Vaasan vankileirill\xc3\xa4 s\xc3\xa4ilytettiin viel\xc3\xa4 noin 900 punakaartilaista, ennen kuin se suljettiin syyskuun puoliv\xc3\xa4liss\xc3\xa4. Vaasan vankileirill\xc3\xa4 kuoli kaikkiaan noin 110 vankia teloituksiin ja erilaisiin tauteihin. Heist\xc3\xa4 noin 90 oli ven\xc3\xa4l\xc3\xa4isi\xc3\xa4. Vaasan valtauksen j\xc3\xa4lkeen valkoiset kukistivat tehokkaasti my\xc3\xb6s paikallisen ty\xc3\xb6v\xc3\xa4enliikkeen suorittamillaan vangitsemisilla._NEWLINE_Ven\xc3\xa4l\xc3\xa4inen upseeristo sai j\xc3\xa4\xc3\xa4d\xc3\xa4 vapaalle jalalle ja v\xc3\xa4litt\xc3\xb6m\xc3\xa4sti taistelun j\xc3\xa4lkeen Wetzer m\xc3\xa4\xc3\xa4r\xc3\xa4si Vaasan maistraatin maksamaan ven\xc3\xa4l\xc3\xa4isten upseerien palkat, mihin p\xc3\xa4\xc3\xa4tettiin k\xc3\xa4ytt\xc3\xa4\xc3\xa4 takavarikoituja Ven\xc3\xa4j\xc3\xa4n valtion varoja. L\xc3\xa4hes puolet valkoisen Suomen alueen ven\xc3\xa4l\xc3\xa4isist\xc3\xa4 upseereista asui Vaasassa.'